Flemming Hansen (KF), 2004-02-18:
Lad mig med det samme slå fast, at jeg kan støtte forslaget, som jeg er enig i, hvilket jeg også har givet udtryk for ved i sidste uge at udsende en pressemeddelelse, der bekræfter, at regeringen er på vej med et lovforslag, som går i samme retning som det, Socialdemokratiet har fremsat.
Jeg synes aldrig, at man skal være spor flov over at sige, at andre partier end regeringspartierne kan komme på en god idé; det er da kun befriende.
Som sagt vil jeg i nær fremtid fremsætte et lovforslag, der gør det muligt for Xbusserne at fortsætte deres fjernbusruter.
Jeg vil gerne vende tilbage til lovforslagets indhold, men jeg vil gerne først knytte et par ord til den liberalisering af fjernbuskørslen, som blev vedtaget af Folketinget i 2002.
Fjernbuskørsel blev liberaliseret ved lov om ændring af lov nr. 407 af 6. juni 2002 om buskørsel.
Det betyder, at private vognmænd nu frit kan få tilladelse til fjernbuskørsel. Samtidig blev der indsat en bestemmelse i loven om, at der ikke længere kunne gives tilladelse til fjernbuskørsel til offentlig myndighed eller til virksomheder, som er helt eller delvis ejet af offentlig myndighed.
Det er den bestemmelse, der indebærer, at Xbusserne efter den gældende lov ikke kan få fornyet deres tilladelse til fjernbuskørsel, når den udløber ved årets udgang.
Selv om der ikke er opstået nye private ruter, har liberaliseringen medført, at det er blevet lettere for vognmændene løbende at tilpasse køreplanerne til kundernes behov, hvilket der gøres opmærksom på fra hr. Abildskou i en henvendelse af 27. januar til Folketingets Trafikudvalg.
Således har liberaliseringen været positiv.
Imidlertid er der ikke kommet nye fjernbusruter parallelt med de eksisterende Xbusruter, og hvis disse ophører ved årets udgang, betyder det derfor, at nogle borgere må undvære transporttilbud, og det har ikke været meningen.
Samtidig står vi med den kommende kommunalreform over for en ændring af det kommunale landkort, en ændring, der vil få ganske afgørende betydning for, hvad der kan betragtes som fjernbuskørsel.
Definitionen vil simpelt hen blive ændret.
Vi aner jo ikke, hvor store disse regioner, eller hvad det nu kommer til at hedde, vil blive. Fjernbuskørsel er jo netop den buskørsel, der ligger ud over den buskørsel, som amter og kommuner er forpligtede til at varetage.
For øjeblikket er amterne forpligtede til at varetage buskørslen inden for amterne og mellem naboamter.
Det ville således meget vel kunne tænkes, at de fjernbusruter, der efter loven skal ophøre ved årets udgang, igen vil blive tilladt efter den nye kommunale struktur, medmindre busloven ændres.
Derfor må vi også efter den kommende kommunalreform være parate til at tænke hele fjernbusområdet om. Tiden er imidlertid ikke moden til sådanne overvejelser nu, før der er truffet beslutning om, hvordan den fremtidige kommunale struktur bliver.
Det tror jeg er helt indlysende for alle.
Jeg vil derfor fremsætte et lovforslag, der betyder, at fjernbusruterne, der drives af offentlige myndigheder, vil kunne fortsætte også efter den 1. januar 2005.
Lovforslaget vil nærmere indebære, at det frem til den 31. december 2006 bliver tilladt for offentlige myndigheder at varetage fjernbuskørsel under forudsætning af, at ruterne udbydes til private vognmænd.
For at sikre, at offentlige skattekroner ikke bruges til at konkurrere med de eksisterende private fjernbusruter, vil det samtidig blive et krav, at fjernbusruter, der varetages af offentlige myndigheder, ikke går over Storebælt.
Lovforslaget er under udarbejdelse og vil blive fremsat i marts måned.
Først når der er klarhed over den kommende kommunestruktur, vil det give mening at gå ind i nærmere overvejelser om, hvordan reglerne for fjernbuskørsel skal se ud fra den 1. januar 2007.